62018TJ0485_RES
Asia T-485/18
Compañía de Tranvías de la Coruña, SA
vastaan
Euroopan komissio
Unionin yleisen tuomioistuimen tuomio (kolmas jaosto) 6.2.2020
Oikeus tutustua asiakirjoihin – Asetus N:o 1049/2001 – Komission asiakirjat, jotka liittyvät unionin oikeuden säännöksen tulkintaan – Kolmannelta peräisin olevat asiakirjat – Jäsenvaltiolta peräisin olevat asiakirjat – Asetus (EY) N:o 1370/2007 – Tutustumisoikeuden epääminen osittain – Tutustumisoikeuden epääminen kokonaan – Perusteluvelvollisuus – Tuomioistuinkäsittelyn suojaa koskeva poikkeus – Ylivoimainen yleinen etu
Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Perusteluvelvollisuus – Ulottuvuus
(SEUT 296 artiklan toinen kohta; Euroopan parlamentin ja neuvoston asetuksen N:o 1049/2001 4 artikla)
(ks. 19–21 ja 87 kohta)
Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Tuomioistuinkäsittelyn suoja – Ulottuvuus – Menettelyllisen yhdenvertaisuuden periaatteen noudattaminen – Hyvän hallinnon ja tuomioistuinkäsittelyn koskemattomuuden periaate – Mainittujen periaatteiden soveltaminen myös ennakkoratkaisumenettelyihin
3. (Euroopan parlamentin ja neuvoston asetuksen N:o 1049/2001 4 artiklan 2 kohdan toinen luetelmakohta)
(ks. 38–40 ja 52–56 kohta)
Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Tuomioistuinkäsittelyn suoja – Ulottuvuus – Asiakirjojen, joita ei ole laadittu yksinomaan tuomioistuinkäsittelyä varten, vaan jotka voivat haitata kyseessä olevan toimielimen puolustautumiskykyä mainitussa käsittelyssä, kuuluminen tämän suojan soveltamisalaan – Edellytykset
(Euroopan parlamentin ja neuvoston asetuksen N:o 1049/2001 4 artiklan 2 kohdan toinen luetelmakohta)
(ks. 41–43 kohta)
Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Jäsenvaltiolta peräisin olevat asiakirjat – Jäsenvaltion mahdollisuus pyytää toimielintä olemaan luovuttamatta asiakirjoja – Menettelylliset seuraukset – Jäsenvaltiolle ja unionin toimielimelle kuuluva velvollisuus perustella päätös, jolla evätään oikeus tutustua asiakirjaan – Ulottuvuus
(Euroopan parlamentin ja neuvoston asetuksen N:o 1049/2001 4 artiklan 1–3 ja 5 kohta sekä 8 artikla)
(ks. 68–70 kohta)
Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Ylivoimainen yleinen etu, joka oikeuttaa asiakirjojen luovuttamisen – Käsite – Hakijan erityinen intressi ei kuulu tämän käsitteen soveltamisalaan
(Euroopan parlamentin ja neuvoston asetuksen N:o 1049/2001 4 artiklan 2 kohta)
(ks. 79–81 kohta)
Tiivistelmä
Unionin yleinen tuomioistuin on 6.2.2020 antamassaan tuomiossa hyväksynyt Compañía de Tranvías de la Coruña v. komissio (T-485/18) osittain Compañía de Tranvías de la Coruña, SA:n (jäljempänä kantaja) nostaman kanteen, jolla se vaati kumottavaksi 7.6.2018 annetun Euroopan komission päätöksen, jossa asetuksen N:o 1049/2001 (
1
) nojalla evättiin osittain tai kokonaan kantajan oikeus saada tutustua asiakirjoihin, jotka liittyvät komission Ranskan tasavallalle antamaan lausuntoon, joka koskee metrolinjoista tehdyn sopimuksen voimassaoloa vuoteen 2039 asti. Unionin yleisellä tuomioistuimella on ollut tässä asiassa tilaisuus selventää tiettyjä näkökohtia, jotka koskevat asetuksessa N:o 1049/2001 tarkoitettua tuomioistuinkäsittelyn suojaa (
2
).
Kantaja pyysi 19.12.2017 asetuksen N:o 1049/2001 nojalla saada tutustua useampaan Euroopan komission liikenteen ja liikkumisen pääosaston asiakirjaan, jotka liittyivät viimeksi mainitun Ranskan tasavallalle antamaan lausuntoon metrolinjoista tehdyn sopimuksen voimassaolosta vuoteen 2039 asti.
Komissio antoi 7.6.2018 riidanalaisen päätöksen, jolla se epäsi kokonaan tai osittain oikeuden saada tutustua pyydettyihin 27 asiakirjaan sillä perusteella, että tietojen antaminen niistä vaikuttaa vireillä olevaan tuomioistuinkäsittelyyn asioissa, jotka sittemmin ovat johtaneet 21.3.2019 annettuun tuomioon Mobit ja Autolinee Toscane (
3
), sekä 12.7.2018 annettuun määräykseen RATP v. komissio (
4
) ja 12.9.2019 annettuun määräykseen RATP v. komissio (
5
). Se katsoi lähinnä, että kaikki asiakirjat, joita koskeva tutustumisoikeus oli kokonaan tai osittain evätty, kuuluivat asetuksen N:o 1049/2001 4 artiklan 2 kohdan toisessa luetelmakohdassa säädetyn poikkeuksen soveltamisalaan, sillä ne liittyivät asetuksen N:o 1370/2007 (
6
) 8 artiklan 3 kohdan tulkintaan, josta oli kyse asioissa, jotka ovat johtaneet tuomioon Mobit ja Autolinee Toscane.
Unionin yleinen tuomioistuin, jonka ratkaistavana on ollut tästä komission päätöksestä nostettu kumoamiskanne, on todennut ensinnäkin, että tuomioistuinkäsittelyn suoja merkitsee erityisesti, että varmistetaan sekä menettelyllisen yhdenvertaisuuden että hyvän oikeudenkäytön periaatteen noudattaminen ja tuomioistuinkäsittelyn koskemattomuus.
Tämän jälkeen unionin yleinen tuomioistuin on todennut, että nyt käsiteltävässä asiassa tietojen antaminen sellaisista komission sisäisistä asiakirjoista, joita ei ole laadittu jotakin yksittäistä riita-asiaa varten, saattaa vaarantaa sekä menettelyllisen yhdenvertaisuuden ja hyvän oikeudenkäytön periaatteen noudattamisen että ja tuomioistuinkäsittelyn koskemattomuuden siltä osin kuin nämä asiakirjat liittyvät asetuksen N:o 1370/2007 sellaisen kyseessä olevan säännöksen tulkintaan, joka myös oli kyseessä unionin tuomioistuimessa vireillä olevassa tuomioistuinkäsittelyssä asioissa, jotka sittemmin ovat johtaneet tuomioon Mobit ja Autolinee Toscane.
Unionin yleinen tuomioistuin on yhtäältä katsonut hyvän oikeudenkäytön periaatteen ja tuomioistuinkäsittelyn koskemattomuuden osalta, että tietojen antamisesta kyseisistä sisäisistä asiakirjoista kantajalle riidanalaisen päätöksen antamispäivänä olisi seurannut se, että tuomiovallan käyttöön kohdistuva ulkopuolinen painostus olisi sallittu ja argumentaatiorauhaa unionin tuomioistuimessa olisi häiritty, vaikka kyse olisi vain yleisön käsityksestä. Toisaalta unionin yleinen tuomioistuin on todennut menettelyllisen yhdenvertaisuuden periaatteesta, että tietojen antaminen kyseessä olevista asiakirjoista saattoi aiheuttaa julkisen debatin asetuksen N:o 1370/2007 kyseessä olevan säännöksen tulkinnasta. Tällaisessa tilanteessa komissioon mahdollisesti kohdistettu kritiikki olisi voinut vaikuttaa sen kantaan asioissa, jotka johtivat tuomioon Mobit ja Autolinee Toscane, ja siten loukata menettelyllisen yhdenvertaisuuden periaatetta.
Unionin yleinen tuomioistuin on lisäksi katsonut, että näitä arviointeja ei horjuta se seikka, että vireillä ollut tuomioistuinkäsittely, joka johti tuomioon Mobit ja Autolinee Toscane, oli ennakkoratkaisumenettely. Hyvän oikeudenkäytön periaatteen ja menettelyllisen yhdenvertaisuuden periaatteen kriteeriä, jonka tarkoituksena on varmistaa menettelyllinen tasapaino tuomioistuinkäsittelyn osapuolten välillä takaamalla näiden osapuolten yhdenvertaiset oikeudet ja velvollisuudet erityisesti näytön arviointia ja kontradiktorista menettelyä tuomioistuimessa koskevien sääntöjen osalta, sovelletaan myös ennakkoratkaisumenettelyihin.
Unionin yleinen tuomioistuin on todennut lopuksi, että se, että kantaja ei ole osallistunut ennakkoratkaisumenettelyyn asiassa, joka johti tuomioon Mobit ja Autolinee Toscane, ei myöskään horjuta näitä arviointeja. Tietojen antaminen kyseessä olevista sisäisistä asiakirjoista kantajalle olisi antanut sille mahdollisuuden jakaa ne kolmansien tahojen kanssa taikka julkistaa ne hyvin laajalti. Tällaisessa tilanteessa mainitun menettelyn muut osapuolet olisivat voineet vedota tähän komissiota vastaan kyseisessä tuomioistuinkäsittelyssä
(
1
)	Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL 2001, L 145, s. 43).
(
2
)	Asetuksen N:o 1049/2001 4 artiklan 2 kohdan toisen luetelmakohdan mukaan toimielimet kieltäytyvät antamasta tutustuttavaksi asiakirjaa, jonka sisältämien tietojen ilmaiseminen vahingoittaisi tuomioistuinkäsittelyn suojaa, jollei ylivoimainen yleinen etu edellytä ilmaisemista.
(
3
)	Tuomio 21.3.2019, Mobit ja Autolinee Toscane (C-350/17 ja C-351/17, EU:C:2019:237).
(
4
)	Määräys 12.7.2018, RATP v. komissio (T-250/18 R, ei julkaistu, EU:T:2018:458).
(
5
)	Määräys 12.9.2019, RATP v. komissio (T-250/18, ei julkaistu, EU:T:2019:615).
(
6
)	Rautateiden ja maanteiden julkisista henkilöliikennepalveluista sekä neuvoston asetusten (ETY) N:o 1191/69 ja (ETY) N:o 1107/70 kumoamisesta 23.10.2007 annettu Euroopan parlamentin ja neuvoston asetus (EY) N:o 1370/2007 (EUVL 2007, L 315, s. 1).